贈劉升卿
作者：劉才邵
朝代：宋

paragraphs: 五季詞格卑，一往遂不轉。
勢如屋將摧，難用一木撁。
國家復古初，出力賴諸彦。
探元測天心，擷秀空芳甸。
氣質既雄渾，采章復葱蒨。
炳焉同三代，風雅追未變。
旁收稗官說，笑䐑時一薦。
豈將鰕蜆盤，盡易鼎俎膳。
後來失其源，多以恠相眩。
觀濤遺巨浸，愛此一漚漩。
芝蘭向蕪没，蕭艾方蔓延。
顧豈無可觀，致遠恐非便。
方今從雅道，英俊爭就選。
當有紫鸞音，一洗時禽囀。
吾宗富清製，金璞飽鎔鍊。
高軒肯見臨，大軸獲初見。
盈前森欲動，貪讀不知倦。
吳歈鬭妍媚，楚些發哀怨。
暗芳啼曉露，白月垂秋練。
肅肅天廟儀，遲遲洞宫宴。
建標凌倒景，勝氣來酣戰。
古人用意處，窺闖應已徧。
不然新詩中，安得衆體見。
從來絕妙處，經眼不容眴。
歘起追其蹤，險若挽飛電。
豈容隨俗好，展轉就縈纒。
公當英少年，筆力十分健。
更期策高足，勿受塵泥濺。
一朝奮餘勇，名埸誰敢擅。
揚光雲霓上，聲價彌海縣。
方知掣鯨手，不足臨淵羡。